CELEX: 32012D0816
Language: bg
Date: 2012-12-19 00:00:00
Title: 2012/816/ЕС, Евратом: Решение за изпълнение на Комисията от 19 декември 2012 година за изменение на Решение 96/565/Евратом, ЕО за разрешаване на Швеция да не отчита някои категории трансакции и да използва някои приблизителни разчети при изчисляването на базата за собствените ресурси от ДДС (нотифицирано под номер C(2012) 9547)

21.12.2012   
            
            
               BG
            
            
               Официален вестник на Европейския съюз
            
            
               L 352/59
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 19 декември 2012 година
   за изменение на Решение 96/565/Евратом, ЕО за разрешаване на Швеция да не отчита някои категории трансакции и да използва някои приблизителни разчети при изчисляването на базата за собствените ресурси от ДДС
   (нотифицирано под номер C(2012) 9547)
   (само текстът на шведски език е автентичен)
   (2012/816/ЕС, Евратом)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Договора за създаване на Европейската общност за атомна енергия,
   като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 13 от него,
   като има предвид, че:
   
               (1)
            
            
               Съгласно член 380 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност (2) Швеция може да продължи да освобождава от данък предоставянето на услугите, извършвани от автори, художници и художествени изпълнители, изброени в приложение Х, част Б, точка 2, и сделките, изброени в приложение Х, част Б, точки 1, 9 и 10, доколкото същите освобождавания от данък се прилагат в някоя от държавите членки, които са били членове на Общността на 31 декември 1994 г.; тези трансакции трябва да бъдат отчетени при определянето на базата за собствените ресурси от ДДС.
            
         
               (2)
            
            
               В случая на Швеция Комисията, въз основа на Регламент (ЕИО, Евратом) № 1553/89, прие Решение 96/565/Евратом, ЕО (3) за разрешаване на Швеция, считано от 1 януари 1995 г., да използва някои приблизителни разчети при изчисляването на базата за собствените ресурси от ДДС.
            
         
               (3)
            
            
               От 1 януари 1997 г., що се отнася до авторските права и авторските и лицензионните възнаграждения, Швеция обложи с данък трансакциите, посочени в приложение X, част Б, точка 2 от Директива 2006/112/ЕО; разрешението, предоставено във връзка с това, следва да бъде преустановено, считано от тази дата.
            
         
               (4)
            
            
               Комисията прикани Швеция да провери дали тези разрешения, предоставени на Швеция без изрично ограничение във времето, все още са необходими и да потвърди това на Комисията; Швеция потвърди, че разрешението да се използват приблизителни разчети по отношение на трансакциите, посочени в приложение X, част Б, точка 2 от Директива 2006/112/ЕО, вече не e необходимо.
            
         
               (5)
            
            
               В интерес на яснотата и прозрачността на правилата на Съюза разпоредбите, които са остарели или са престанали да действат, следва да бъдат отменени.
            
         
               (6)
            
            
               Мерките, предвидени в настоящото решение, са в съответствие със становището на Консултативния комитет по собствените ресурси,
            
         ПРИЕ НАСТОЯЩОТО РЕШЕНИЕ:
   Член 1
   Член 2, точка 2 от Решение 96/565/Евратом, ЕО се заличава.
   Член 2
   Адресат на настоящото решение е Кралство Швеция.
   
      Съставено в Брюксел на 19 декември 2012 година.
      
         
            За Комисията
         
         Janusz LEWANDOWSKI
         
            Член на Комисията
         
      
   
   
      (1)  ОВ L 155, 7.6.1989 г., стр. 9.
   
      (2)  ОВ L 347, 11.12.2006 г., стр. 1.
   
      (3)  ОВ L 247, 28.9.1996 г., стр. 41.